**A „Völgység” Turista Egyesület   
2020. május 15-i és a 2024. október 18-i módosításokkal egységes   
szerkezetbe foglalt**

**alapszabálya**

***(a 2020. május 15-i módosítások dőlt, félkövér betűkkel kiemelve,  
a 2024. október 18-i módosítások dőlt, félkövér, aláhúzott)***

**I. fejezet**

**ÁLTALÁNOS RÉSZ**

1. A sportegyesület elnevezése: „Völgység” Turista Egyesület

Rövidített elnevezése: VTE

2. Az egyesület székhelye: ***7150 Bonyhád, Asztalos u. 18. (régi)***

Az egyesület székhelye: ***7150 Bonyhád, Borbély József u. 19. (új)***

3. Működési területe: Bonyhád és vonzáskörzete

4. Az egyesület hivatalos pecsétje:

Körbélyegző, amelyen belül körív mentén nagybetűvel felírásra kerül:

„VÖLGYSÉG” TURISTA EGYESÜLET BONYHÁD, valamint a kör közepén a természetbarátok országosan elfogadott emblémájával: három szál virág, alatta négy hegycsúcs, ezek alatt a kézfogás jelképe.

5. A „Völgység” Turista Egyesület a tagok közös, tartós, alapszabályban meghatározott céljának folyamatos megvalósítására létesített, nyilvántartott tagsággal rendelkező jogi személy.

6. Az egyesület közvetlen politikai tevékenységet nem folytat, pártoktól független, és azoknak anyagi támogatást nem nyújt.

**II. fejezet**

**AZ EGYESÜLET CÉLJA ÉS FELADATAI**

1. Az egyesület megalakulásának célja, Bonyhád város és vonzáskörzete lakosságának rendszeres túrázási, sportolási programok biztosítása.

2. Az egyesület céljainak megvalósításához az alábbi fő feladatokat végzi:

a) nyílt túraprogramok szervezése

b) túraverseny programok propagálása

c) teljesítménytúra rendezvények népszerűsítése

d) országos és megyei rendezvényekről információ-szolgáltatás

e) város környéki jelzett turistautak karbantartása

f) a rendezvények népszerűsítése a sajtón keresztül

g) természetvédelmi tevékenységek támogatása

3. Egyesületünk a következő közhasznú tevékenységeket folytatja (közhasznú tevékenység megnevezése – kapcsolódó közfeladat megnevezése – közfeladatot előíró jogszabályi hely):

|  |  |  |
| --- | --- | --- |
| közhasznú feladat (2. pont szerinti felsorolás szerint) | közfeladat | jogszabályhely |
| a) nyílt túraprogramok szervezése | sport, ifjúsági ügyek | 2011. évi CLXXXIX. törvény Magyarország helyi önkormányzatairól 13.§ (1) 15. |
| b) túraverseny programok propagálása | egészségügyi alapellátás, az egészséges életmód segítését célzó szolgáltatások | 2011. évi CLXXXIX. törvény Magyarország helyi önkormányzatairól 13.§ (1) 4. |
| c) teljesítménytúra rendezvények népszerűsítése | egészségügyi alapellátás, az egészséges életmód segítését célzó szolgáltatások | 2011. évi CLXXXIX. törvény Magyarország helyi önkormányzatairól 13.§ (1) 4. |
| d) országos és megyei rendezvényekről információ-szolgáltatás | egészségügyi alapellátás, az egészséges életmód segítését célzó szolgáltatások | 2011. évi CLXXXIX. törvény Magyarország helyi önkormányzatairól 13.§ (1) 4. |
| e) város környéki jelzett turistautak karbantartása | helyi környezet- és természetvédelem, vízgazdálkodás, vízkárelhárítás | 2011. évi CLXXXIX. törvény Magyarország helyi önkormányzatairól 13.§ (1) 11. |
| f) a rendezvények népszerűsítése a sajtón keresztül | egészségügyi alapellátás, az egészséges életmód segítését célzó szolgáltatások | 2011. évi CLXXXIX. törvény Magyarország helyi önkormányzatairól 13.§ (1) 4. |
| g) természetvédelmi tevékenységek támogatása | helyi környezet- és természetvédelem, vízgazdálkodás, vízkárelhárítás | 2011. évi CLXXXIX. törvény Magyarország helyi önkormányzatairól 13.§ (1) 11. |

3.1. Az egyesület

* gazdasági-vállalkozási tevékenységet csak közhasznú vagy a létesítő okiratban meghatározott alapcél szerinti tevékenység megvalósítását nem veszélyeztetve végez,
* gazdálkodása során elért eredményét nem osztja fel, azt a létesítő okiratban meghatározott közhasznú tevékenységére fordítja,
* közvetlen politikai tevékenységet nem folytat, szervezete pártoktól független és azoknak anyagi támogatást nem nyújt,
* nem zárja ki, hogy tagjain kívül más is részesülhessen közhasznú szolgáltatásaiból.

**III. fejezet**

**EGYESÜLETI TAGSÁG**

1.) Az egyesület tagja lehet minden magyar állampolgár, jogi személy, jogi személyiség nélküli gazdálkodó szervezet, önkormányzat, aki elfogadja az egyesület alapszabályát, és vállalja az alapszabályban leírt kötelezettség teljesítését. Korlátozottan cselekvőképes kiskorú csak törvényes képviselője hozzájárulásával válhat az egyesület tagjává. Cselekvőképességében részlegesen korlátozott személy pedig a rá vonatkozókorlátozásra tekintettel, az arra irányadó szabályok szerint válhat az egyesület tagjává.

A belépési nyilatkozatnak tartalmaznia kell a belépni szándékozó adatait, szándéknyilatkozatát és azt, hogy a felvételt kérő az egyesület alapszabályának minden rendelkezését magára nézve kötelezőnek ismeri el és vállalja a tagdíj megfizetését.

2.) A tagsági viszony keletkezése

A belépni kívánó személy tagfelvételről a vezetőség 30 napon belül dönt. A tagsági viszony kezdete a tagfelvétel napja. A tagfelvételi kérelmet elutasító vezetőségi döntés ellen az érintett személy a közgyűléshez fordulhat jogorvoslatért. A jogorvoslati kérelemről a beérkezést követően összehívott rendes közgyűlésen kell dönteni, a tagfelvételt kérő személyt személyesen meg kell hallgatni az eljárás során.

Az egyesület vezetősége köteles az egyesület tagjairól nyilvántartást vezetni. Az egyesület tagjait egyenlő jogok illetik meg, és egyenlő kötelezettségek terhelik. A tagok személyére vonatkozó adatok nem nyilvánosak.

Az egyesület tagja tagsági jogait személyesen vagy képviselő útján gyakorolhatja.

Az egyesület pártoló tagjai lehetnek azok, akik az egyesület céljainak megvalósítását kívánják rendszeresen elősegíteni, anyagilag támogatni. A pártoló tagok a közgyűlésen részt vehetnek, indítványokat tehetnek, kérdezhetnek, de nem szavazhatnak, nem választhatóak és nem választanak.

3.) A tagsági viszony megszűnése

Az egyesületi tagsági viszony megszűnik a tag kilépésével, kizárással, a tag halálával, a tag jogutód nélküli megszűnésével, az egyesület jogutód nélküli megszűnésével.

A tag kilépési szándékát bármikor írásban a vezetőségnek bejelentheti.

A tagnak jogszabályt, az egyesület alapszabályát vagy a közgyűlés határozatát súlyosan vagy ismételten sértő magatartása esetén bármely egyesületi tag vagy egyesületi szerv kezdeményezésére a taggyűlés a taggal szemben kizárási eljárást folytathat le. Kizárási eljárás lefolytatásának helye van akkor is, ha az egyesület tagja ismételt felszólítás ellenére sem fizeti be a tagdíjat. A közgyűlés által lefolytatott kizárási eljárás alapján hozott határozattal a tagot kizárhatja a közgyűlés az egyesületből. A tagdíj meg nem fizetése esetén a kizárási eljárás megindítását megelőzően a tag figyelmét – határidő kitűzésével – fel kell hívni arra, hogy elmulasztott kötelezettségét teljesítse, és a tagdíjat fizesse be. A kizárási eljárás során a közgyűlés köteles a tagot meghallgatni, a szükséges bizonyítási eljárást lefolytatni. A tag kizárását kimondó határozatot írásba kell foglalni, és indoklással kell ellátni. A határozatnak tartalmaznia kell a kizárás alapjául szolgáló tényeket és bizonyítékokat, és a jogorvoslat lehetőségéről szóló tájékoztatást. A kizáró határozatot a taggal írásban, tértivevényes úton kell közölni a határozat meghozatalától számított 15 napon belül. A tag a közgyűlés határozata ellen a kézhezvételtől számított 30 nap alatt keresetet nyújthat be a Szekszárdi Törvényszékhez, mely keresetet 3 példányban kell a Törvényszékhez benyújtani.

**IV. fejezet**

**AZ EGYESÜLETI TAG JOGAI**

1.) Részt vehet az egyesület rendezvényein.

2.) Részt vehet a közgyűlésen szavazati joggal.

3.) Részt vehet az egyesület vezető szerveinek megválasztásában és azokba megválasztható.

4.) Részesül az egyesület tagjai részére biztosított kedvezményekben, juttatásokban.

5.) Az egyesület összejövetelein felszólalhat, javaslatokat és indítványokat tehet, továbbá panasszal élhet az illetékes szervek felé, amennyiben az egyesület tagjai vagy vezetői nem megfelelően járnak el.

**V. fejezet**

**AZ EGYESÜLETI TAG KÖTELEZETTSÉGEI**

1.) Az alapszabály rendelkezéseinek, a közgyűlés és a vezetőség határozatainak betartása.

2.) A vállalt tagdíj megadott határidőre megfizetése.

3.) Lakó- és munkahelyén, közösségi és magánéletben magatartásával szerezzen érvényt az egyesület tekintélyének. Egyesületi taghoz méltó magatartást tanúsítson.

4.) Óvja és védje a természetet.

**VI. fejezet**

**AZ EGYESÜLET SZERVEZETE**

A. Az egyesület közgyűlése

B. Az egyesület vezetősége

C. Az egyesület ellenőrző bizottsága

**VII. fejezet**

**AZ EGYESÜLET KÖZGYŰLÉSE**

1.) Az egyesület legfőbb szerve a közgyűlés. A közgyűlés a tagok összessége, amely az egyesületet érintő minden kérdésben dönthet. Az egyesület közgyűlései nem nyilvánosak. A közgyűlést évente legalább egy alkalommal össze kell hívni. Össze kell hívni a közgyűlést akkor is, ha a tagok legalább 10 %-a írásban kéri, az ok és cél pontos megjelölésével.

2.) A vezetőség köteles összehívni a közgyűlést, ha az egyesület vagyona tartozásait nem fedezi, ha az egyesület céljának elérése veszélybe került, vagy az egyesület előreláthatóan az esedékességkor nem lesz képes tartozásait kiegyenlíteni.

3.) A közgyűlést a napirendi pontok megjelölésével, a közgyűlés időpontját megelőzően legalább 15 nappal korábban elküldött meghívóval a vezetőség hívja össze. A meghívóban fel kell tüntetni a közgyűlés időpontját, helyét, a megtárgyalásra javasolt napirendi pontokat és a határozatképtelenség miatt ismételten összehívásra kerülő közgyűlés időpontját, helyét és a megismételt közgyűlés határozatképességére vonatkozó rendelkezést.

4.) A tagok a közgyűlés időpontját megelőző, legkésőbb 8 nappal, bármely kérdés napirendre tűzését indítványozhatják a kiegészítés indokával.

5.) A közgyűlés megnyitása után meg kell választani a közgyűlés levezető elnökét, a jegyzőkönyv vezetőjét és hitelesítőit, valamint a szavazatszámlálót. A jelenléti ív alapján meg kell állapítani a jelenlévő tagok számát és a határozatképességet. A közgyűlés határozatképes, ha legalább a szavazati joggal rendelkező tagoknak több mint fele jelen van. Ha a közgyűlés nem volt határozatképes, az emiatt megismételt közgyűlés az eredeti napirendben szereplő ügyekben a jelenlévők számától függetlenül határozatképes, kivéve az alábbi kérdéseket: egyesület szétválása, más egyesülettel történő egyesülése, jogutód nélküli megszűnés elhatározása, tag kizárása, alapszabály módosítása.

6.) A megismételt közgyűlést az eredeti – határozatképtelenség miatt elmaradt – közgyűlés időpontját követően 3 napon túli, de 15 napon belüli időpontra kell összehívni, amely időpontot az eredeti taggyűlés meghívójában meg kell jelölni. Ez esetben azonban a közgyűlés meghívójában szükséges a tagok tájékoztatása az esetleges távolmaradásuk következményeiről, vagyis arról, hogy a megismételt közgyűlés a megjelentek számára tekintet nélkül határozatképes lesz.

7.) A közgyűlés a tisztségviselőket nyílt szavazással választja meg.

8.) A határozat meghozatalakor nem szavazhat az,

a) akit a határozat kötelezettség vagy felelősség alól mentesít, vagy az egyesület terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki az egyesületnek nem tagja vagy alapító tagja;

e) aki a döntésben érdekelt, más szervezettel többségi befolyáson alapuló kapcsolatban áll; vagy

f) aki egyébként személyesen érdekelt a döntésben.

9.) Az egyesület köteles olyan nyilvántartásokat vezetni, amelyekből a közgyűlés, a vezetőség határozatainak tartalma, időpontja és hatálya, a döntést támogatók és ellenzők számaránya (amennyiben lehetséges: személye) megállapítható. Az egyesület közgyűlése és a vezetőség köteles döntéseit az érintettekkel írásban, a döntés meghozatalától számított 15 napon belül, tértivevényes módon közölni.

10.) A közgyűlés kizárólagos hatáskörében tartozik:

- az alapszabály elfogadása és módosítása,

- az egyesület megszűnésének, más egyesülettel történő egyesülésének, szétválásának elhatározása,

- az egyesület ügyvezető szervének megválasztása, visszahívása, díjazás megállapítása,

- az éves költségvetés elfogadása, éves beszámoló – ezen belül az egyesület ügyvezető szervének az egyesület vagyoni helyzetéről szóló beszámoló – elfogadása,

- tag kizárása, tagdíj megállapítása,

- olyan szerződések megkötésének jóváhagyása, amelyet az egyesület saját tagjával, vezető tisztségviselőjével, vagy ezek hozzátartozóival köt, végelszámoló kijelölése,

- ösztöndíjak adományozása, pályázat kiírása, díjak adományozása,

- mindazok a kérdések, amelyeket a Ptk., más törvény vagy jelen alapszabály a közgyűlés hatáskörébe utal.

11.) A közgyűlés bármely kérdésben a döntést határozattal a hatáskörébe vonhat.

12.) Az alapszabály módosításához a jelenlévő tagok háromnegyedes szótöbbséggel hozott határozata szükséges. Az egyesület céljának módosításához, illetőleg az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

13.) A közgyűlésről jegyzőkönyvet kell felvenni, amely tartalmazza:

- az egyesület elnevezését,

- a közgyűlés helyét, idejét,

- a jegyzőkönyv vezetőjének nevét és hitelesítőit,

- a résztvevők számát,

- a határozatképességre vonatkozó megállapítást,

- a közgyűlés napirendjét,

- a közgyűlésen lezajlott fontosabb eseményeket,

- az elhangzott indítványokat,

- a szavazás nyílt vagy titkos módját,

- a határozatokat, az azokra leadott szavazatok és ellenszavazatok, valamint a tartózkodások számát.

A jegyzőkönyvhöz csatolni kell a jelenléti ívet. A jegyzőkönyvet a jegyzőkönyvvezető és a közgyűlés levezető elnöke írja alá, az erre megválasztott két tag hitelesíti.

**VIII. fejezet**

**AZ EGYESÜLET VEZETŐSÉGE**

Az egyesület ügyvezetését az egyesület vezetősége látja el. A vezetőség az egyesület elnökéből és 4 vezetőségi tagból áll. A vezetőség tagjai az egyesület vezető tisztségviselői. Az elnököt és a vezetőség 4 tagját a közgyűlés 4 éves időtartamra választja meg a tagok közül, nyílt szavazással.

A vezetőség részére a közgyűlés tiszteletdíjat állapíthat meg.

Az egyesület irányításával kapcsolatos olyan döntések meghozatalára, amelyek nem tartoznak a közgyűlés hatáskörébe, a vezetőség jogosult.

A vezetőség tevékenységét az egyesület érdekeinek megfelelően köteles ellátni. A vezető tisztségviselői megbízás a megválasztott személy által történő elfogadásával jön létre.

A vezetőség köteles a közgyűlésen részt venni, és a közgyűlésen az egyesülettel kapcsolatos kérdésekre válaszolni, az egyesület tevékenységéről és gazdasági helyzetéről beszámolni.

Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

A vezetőség az egyesület tagjai részére köteles az egyesületre vonatkozó felvilágosítást megadni és a tagok számára az egyesület irataiba és nyilvántartásaiba való betekintést biztosítani. A felvilágosítást és az iratbetekintést a vezetőség titoktartási nyilatkozat tételéhez kötheti. A vezetőség megtagadhatja a felvilágosítást és az iratokba való betekintést, ha ez az egyesület üzleti titkát sértené, ha a felvilágosítást kérő a jogát visszaélésszerűen gyakorolja, vagy a felhívás ellenére sem tesz titoktartási nyilatkozatot. Ha a felvilágosítást kérő a felvilágosítás megtagadását indokolatlannak tartja, a Szekszárdi Törvényszéktől kérheti a tisztségviselő kötelezését a felvilágosítás megadására.

A vezetőség az egyesület ügyvezetési tevékenysége során az egyesületnek okozott károkért a szerződésszegéssel okozott kárért való felelősség szabályai szerint felel az egyesülettel szemben.

A tisztség megszűnik:

- a tisztségviselő lemondásával,

- a tisztségviselő halálával,

- a tagsági viszony megszűnésével,

- a megválasztási idő lejártával,

- visszahívással,

- kizárási vagy összeférhetetlenségi ok bekövetkezésével,

- a tisztségviselő cselekvőképességének a tevékenység ellátásához szükséges körben történő korlátozásával.

A közgyűlés bármikor visszahívhatja a megválasztott vezető tisztségviselőt.

Az egyesület ügyvezetését ellátó vezetőség feladatkörébe tartozik:

a) az egyesület napi ügyeinek vitele, az ügyvezetés hatáskörébe tartozó ügyekben a döntések meghozatala;

b) a beszámolók előkészítése és azoknak a közgyűlés elé terjesztése;

c) az éves költségvetés elkészítése és annak a közgyűlés elé terjesztése;

d) az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

e) az egyesület jogszabály és az alapszabály szerinti szervei megalakításának és a tisztségviselők megválasztásának előkészítése;

f) a közgyűlés összehívása, a tagság és az egyesület szerveinek értesítése;

g) az ügyvezető szerv által összehívott közgyűlés napirendi pontjainak meghatározása;

h) részvétel a közgyűlésen és válaszadás az egyesülettel kapcsolatos kérdésekre;

i) a tagság nyilvántartása;

j) az egyesület határozatainak, szervezeti okiratainak és egyéb könyveinek vezetése;

k) az egyesület működésével kapcsolatos iratok megőrzése;

l) az egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele.

A vezetőség szükség szerint, de legalább negyedévenként ülésezik.

A vezetőség üléseit az elnök hívja össze. A vezetőségi ülésre szóló meghívót az ülés időpontját megelőző 5 nappal, írásban kell megküldeni, és a meghívóban fel kell tüntetni a megtárgyalni kívánt napirendet. A vezetőség ülései nem nyilvánosak. A vezetőség határozatképes, ha azon a vezetőség tagjainak több mint fele jelen van. Határozatait egyszerű szótöbbséggel hozza. A határozat meghozatala során a közgyűlés határozathozatali rendjére vonatkozó szabályokat megfelelően alkalmazni kell.

A vezetőség köteles döntéseit az érintettekkel a döntés meghozatalától számított 15 napon belül írásban, tértivevényesen közölni. A vezetőség köteles mind a közgyűlés, mind a vezetőség által hozott döntések nyilvántartását napra készen vezetni.

A vezetőségi ülésről jegyzőkönyvet kell felvenni, a jegyzőkönyvre a közgyűlés jegyzőkönyvére vonatkozó rendelkezéseket megfelelően alkalmazni kell.

A döntéshozó szerv, valamint az ügyvezető szerv határozathozatalában nem vehet részt az a személy, aki vagy akinek a közeli hozzátartozója a határozat alapján

* kötelezettség vagy felelősség alól mentesül, vagy
* bármilyen más előnyben részesül, illetve a megkötendő jogügyletben egyébként érdekelt.

Nem lehet a felügyelő szerv elnöke vagy tagja, illetve könyvvizsgálója az a személy, aki

* a döntéshozó szerv, illetve az ügyvezető szerv elnöke vagy tagja (ide nem értve az egyesület döntéshozó szervének azon tagjait, akik tisztséget nem töltenek be),
* a közhasznú szervezettel e megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másként nem rendelkezik,
* a közhasznú szervezet cél szerinti juttatásából részesül – kivéve a bárki által megkötés nélkül igénybe vehető nem pénzbeli szolgáltatásokat, és az egyesület által tagjának a tagsági jogviszony alapján a létesítő okiratban foglaltaknak megfelelően nyújtott cél szerinti juttatást – illetve
* a fenti pontokban meghatározott személyek közeli hozzátartozója.

A közhasznú szervezet megszűnését követő három évig nem lehet más közhasznú szervezet vezető tisztségviselője az a személy, aki korábban olyan közhasznú szervezet vezető tisztségviselője volt – annak megszűnését megelőző két évben legalább egy évig - ,

* amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki,
* amellyel szemben az állami adó- és vámhatóság jelentős összegű adóhiányt tárt fel,
* amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki,
* amelynek adószámát az állami adó- és vámhatóság az adózás rendjéről szóló törvény szerint felfüggesztette vagy törölte.

A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

**IX. fejezet**

**AZ EGYESÜLET ELNÖKE**

1.) Képviseli az egyesületet más szervek, hatóságok felé.

2.)Gondoskodik a közgyűlés, vezetőségi ülés összehívásáról.

**X. fejezet**

**ELLENŐRZŐ BIZOTTSÁG**

Az ellenőrző bizottság feladata az, hogy az ügyvezetést az egyesület érdekeinek megóvása céljából ellenőrizze.

Az ellenőrző bizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet az ellenőrző bizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki, vagy akinek a hozzátartozója a jogi személy vezető tisztségviselője.

Az ellenőrző bizottság tagjai az ellenőrző bizottság munkájában személyesen kötelesek részt venni. Az ellenőrző bizottság tagjai az egyesület ügyvezetésétől függetlenek, tevékenységük során nem utasíthatóak.

Az ellenőrző bizottsági tagsági jogviszony az elfogadással jön létre.

Az ellenőrző bizottsági tagság megszűnésére a vezető tisztségviselői megbízatás megszűnésére vonatkozó szabályokat kell alkalmazni azzal, hogy az ellenőrző bizottsági tag lemondó nyilatkozatát a jogi személy vezető tisztségviselőjéhez intézi.

Az ellenőrző bizottság köteles a közgyűlés és az ügyvezető szerv elé kerülő előterjesztéseket megvizsgálni, és ezekkel kapcsolatos álláspontját a döntéshozó szerv ülésén ismertetni.

Az ellenőrző bizottság az egyesület irataiba, számviteli nyilvántartásaiba, könyveibe betekinthet; a vezető tisztségviselőtől és az egyesület munkavállalóitól felvilágosítást kérhet; az egyesület fizetési számláját, pénztárát, értékpapír- és áruállományát, valamint szerződéseit megvizsgálhatja és szakértővel megvizsgáltathatja.

Az ellenőrző bizottság határozatait a jelenlévők szótöbbségével hozza.

Az ellenőrző bizottsági tagok az ellenőrzési kötelezettségük elmulasztásával vagy nem megfelelő teljesítésével az egyesületnek okozott károkért, a szerződésszegéssel okozott kárért való felelősség szabályai szerint felelnek az egyesülettel szemben.

Az ellenőrző bizottság feladata az egyesületi szervek, valamint a jogszabályok, az alapszabály és az egyesületi határozatok végrehajtásának, betartásának ellenőrzése.

Az ellenőrző bizottság indítványára az elnökség köteles a közgyűlést összehívni.

Az ellenőrző bizottság elnökből és két tagból áll, akiket a közgyűlés választ 4 éves időtartamra. (A 8/2016. számú közgyűlési határozattal elfogadott alapszabály módosítása 9./ pontja.)

**XI. fejezet**

A 8/2016. számú közgyűlési határozattal elfogadott alapszabály módosítása 10./ pontja törölte az alapszabályból.

**XII. fejezet**

**AZ EGYESÜLET GAZDÁLKODÁSA**

1.) Az egyesület vagyoni, pénzügyi forrásai:

a) az egyesülethez befizetett tagdíjak,

b) pártoló tagok hozzájárulásai,

c) különböző szervek által nyújtott támogatás, hozzájárulás, szponzori díjak,

d) pályázatokon elnyert céltámogatások,

e) az egyesület gazdasági tevékenységéből származó bevételek.

2.) Az egyesület éves költségvetést készít, és a bevételből a közgyűlés jóváhagyása alapján gazdálkodik.

3.) Az egyesület tulajdonába ingó és ingatlan vagyon lehet, amellyel – a vonatkozó pénzügyi rendelkezések betartásával (az alapszabály keretei között) – önállóan rendelkezik.

Az egyesület vagyonát céljának megfelelően használhatja, vagyonát nem oszthatja fel tagjai között, és a tagok részére nyereséget nem juttathat.

Az egyesület javára adománygyűjtő tevékenység folytatható.

Az egyesület nevében vagy javára történő adománygyűjtés nem járhat az adományozók, illetve más személyek zavarásával, a személyhez fűződő jogok és az emberi méltóság sérelmével. Az egyesület nevében vagy javára történő adománygyűjtés csak az egyesület írásbeli meghatalmazása alapján végezhető.

4.) ***Az egyesület tagdíja: 4.000 Ft/év***

A tagdíjat minden év első közgyűléséig kell az egyesület részére megfizetni.

**XIII. fejezet**

**VEGYES RENDELKEZÉSEK**

1.) Az egyesület anyagi vonatkozású kötelezettségeiért saját vagyonával felel. A tagok – a tagdíj megfizetésén túl – az egyesület tartozásaiért saját vagyonukkal nem felelnek.

2.) Az egyesület vagyona elsősorban a tagok által fizetett díjakból, jogi és magán személyek felajánlásaiból, hozzájárulásaiból képződik.

3.) Az egyesület – célja megvalósításának gazdasági feltétele biztosítása érdekében – gazdasági, vállalkozási tevékenységet is folytathat.

4.) Az egyesület jogutód nélküli megszűnése esetén vagyonát a Magyar Természetjáró Szövetség részére kell juttatni.

**XIV. fejezet**

**ZÁRÓ RENDELKEZÉSEK**

2011. évi CLXXV. tv.

Az alapszabályban nem szabályozott kérdésekben a Polgári Törvénykönyvről szóló 2013. évi V. tv. és a 2011. évi CLXXV. tv. rendelkezései az irányadóak.

***A módosításokkal egységes szerkezetbe foglalt alapszabályt az egyesület 2020. május 15-ei határidővel lezárult, elektronikus úton megtartott a 4/2020. számú közgyűlési határozatával elfogadta.***

***A módosításokkal egységes szerkezetbe foglalt alapszabályt az egyesület 2020. május 15-ei határidővel lezárult, elektronikus úton megtartott a 5/2024. számú közgyűlési határozatával elfogadta.***

Bonyhád, 2024. október 18.

|  |  |  |
| --- | --- | --- |
| Lauferné Séder Margit |  | Madarász Istvánné |
| levezető elnök |  | jegyzőkönyvvezető |

|  |  |  |
| --- | --- | --- |
| Ferencz Nándorné |  | Chlebovics Miklós |
| jegyzőkönyv hitelesítő |  | jegyzőkönyv hitelesítő |